शाकिब की रिकॉर्ड गेंदबाजी के आगे बेबस हुए ऑस्ट्रेलियाई बल्लेबाज
Home > क्रिकेट > ख़बरें > शाकिब की रिकॉर्ड गेंदबाजी के आगे बेबस हुए ऑस्ट्रेलियाई बल्लेबाज
written by Avinash Kumar Aryan August 28, 2017
बांग्लादेश के सबसे सफल खिलाड़ियों में से एक ऑलराउंडर शाकिब अल हसन ने ऑस्ट्रेलिया के खिलाफ पहले टेस्ट मैच के दूसरे दिन एक नया रिकॉर्ड अपने नाम कर लिया। पहले टेस्ट मैच के दूसरे दिन ऑस्ट्रेलियाई बल्लेबाज जोश हैजलवुड को आउट करते ही शाकिब ने एक बार फिर पारी में पांच विकेट अपने नाम किया। अपने पचासवें टेेस्ट में पांचवें विकेट के साथ शाकिब टेस्ट क्रिकेट में हर टीम के खिलाफ पांच विकेट लेने वाले विश्व के चौथे गेंदाबज बन गए।
टेस्ट क्रिकेट में इससे पहले सिर्फ तीन गेंदबाजों ने हर टेस्ट प्लेइंग नेशन के खिलाफ पांच विकेट झटके हैं। इस लिस्ट में श्रीलंका के दिग्गज ऑफ स्पिनर मुथैया मुरली धरन, साउथ अफ्रीका के तेज गेंदबाज डेल स्टेन और श्रीलंका के बाएं हाथ के गेदंबाज रंगना हेराथ शामिल हैं। भारत को कोई भी गेंदबाज इस खास लिस्ट में शामिल नहीं हो पाया है।
टेस्ट क्रिकेट के नंबर वन ऑलराउंडर शाकिब की फिरकी के आगे ऑस्ट्रेलियाई बल्लेबाज बेबस नजर आए और मैच के दूसरे दिन पूरी टीम 217 रनों पर पवेलियन लौट गई। बांग्लादेश ने पहली पारी में 260 रन बनाए थे और इस तरह पहली पारी के आधार पर टीम को 43 रनों की बढ़त मिल गई है।
घूमती पिच पर ऑस्ट्रेलियाई बल्लेबा भी घूमते नजर आए। मेहमान टीम का कोई भी बल्लेबाज अर्द्धशतकीय पारी नहीं खेल पाया। मैट रेनशॉ ने सर्वाधिक 45 और स्पिनर एशटन एगन ने नाबाद 41 रन बनाए। शाकिब के अलावा मेहदी हसन ने तीन और तैजुल इस्लाम ने 1 विकेट झटके।